Sebedín-Bečov

Sebedín-Bečov je obec na Slovensku v okrese Banská Bystrica.

 Dejiny 
Obec Sebedín – Bečov leží v predhorí Poľany v doline potoka Zolná, na hranici banskobystrického a zvolenského okresu. Najstaršia zmienka o Sebedíne pochádza z roku 1351. Od roku 1424 patrila k vígľašskému hradnému panstvu. Od 16. storočia do roku 1848 ju vlastnili zemianske rodiny, najdlhšie Zolnayovci. Dominantou Sebedína je budova obecného úradu, v ktorej sídli aj domov sociálnych služieb. Bečov vznikol v polovici 14. storočia. Do 16. storočia patril zemanom z Mičinej, potom Hronseku a neskoršie k vígľašskému hradnému panstvu. V roku 1964 sa obidve obce zlúčili do jednej. V obidvoch častiach sa nachádzajú barokové murované zvonice postavené v 18. storočí. Obec má takisto dva domy smútku. Na bohoslužby obyvatelia Bečova dochádzajú do Hrochote Sebedínčania do Očovej. Každých 5 rokov sa koncom leta konajú oslavy dňa obce, ktoré sú súčasne prehliadkou miestnej kultúry a zvykov.
 Kultúra a zaujímavosti 
 Pamiatky 
 Dedinská zvonica v časti Bečov, neskorobaroková murovaná stavba na pôdoryse štvorca z druhej polovice 18. storočia. Zvonica má hladké fasády s náznakmi lizén, ukončená je barokovou helmicou. Upravovaná bola v roku 1909. Zvony pochádzajú z rokov 1889 a 1929.
 Dedinská zvonica v časti Sebedín, murovaná stavba na pôdoryse štvorca s ihlancovou helmicou. Zvonica má hladké fasády, helmica nesie znaky neogotiky.

 Referencie 

 Iné projekty 

 Externé odkazy 

 Najkrajší kraj- turistické atrakcie v obci


Kategória:Obce okresu Banská Bystrica